**GUVERNUL ROMÂNIEI**



**HOTĂRÂRE**

**pentru modificarea și completarea Hotărârii Guvernului nr. 1074/2021 privind stabilirea sistemului de garanție-returnare pentru ambalaje primare nereutilizabile**

În temeiul art. 108 din Constituția României, republicată,

**Guvernul României adoptă prezenta hotărâre**

**ARTICOL UNIC**

Hotărârea Guvernului nr. 1074/2021 privind stabilirea sistemului de garanție-returnare pentru ambalaje primare nereutilizabile, republicată în Monitorul Oficial al României, Partea I, nr. 1120 din 21 noiembrie 2022, cu modificările și completările ulterioare, se modifică și se completează după cum urmează:

**1. La articolul 6 alineatul (1), literele d ) și e) se modifică și vor avea următorul cuprins:**

„d) să nu comercializeze produse ambalate în ambalaje SGR achiziționate de la producători neînregistrați în cadrul administratorului SGR și care nu au contractul încheiat cu administratorul SGR valabil, sau de la distribuitori ai acestor producători;

e) să nu comercializeze produse ambalate în ambalaje SGR care nu sunt marcate potrivit prevederilor art. 24 și nu sunt înregistrate în registrul ambalajelor SGR;”

**2.**  **La articolul 10, alineatul (6) se modifică și va avea următorul cuprins:**

„6) Stocurile prevăzute la alin. (5) pot fi comercializate, cel târziu până la data epuizării stocurilor aflate la comercianți, dar nu mai târziu de 30 iunie 2025, dată după care comercializarea lor este interzisă.”

**3 . La articolul 19, alineatul (6) se modifică și va avea următorul cuprins:**

„(6) Veniturile înregistrate cu orice titlu de către administratorul SGR, precum sumele obținute din vânzarea de material trimis de administratorul SGR către reciclare, tariful de administrare, alte tarife specifice SGR șigaranțiile nerevendicate**,** se folosesc în mod exclusiv pentru susținerea funcționării și creșterea eficienței sistemului de garanție-returnare, inclusiv în ceea ce privește capacitățile de procesare și de reciclare.”

**4. La articolul 19, după alineatul (6) se introduce un nou alineat, alin. (61), cu următorul cuprins:**

„(61) Garanțiile facturate de către administratorul SGR către producători pe parcursul unui anumit an financiar reprezintă venituri înregistrate de către administratorul SGR, inclusiv garanțiile nerevendicate recunoscute de către administratorul SGR conform situațiilor financiare pregătite de acesta.”

**5. La articolul 20 alineatul (1), după litera e) se introduce o nouă literă, lit. f), cu următorul cuprins:**

„f) nerespectarea prevederilor art. 23 alin. (9) lit. aa) privind desfășurarea investițiilor pentru creșterea eficienței sistemului de garanție-returnare, inclusiv în ceea ce privește capacitățile de procesare și de reciclare.”

**6. La articolul 23, alineatul (4) se modifică și va avea următorul cuprins:**

„(4) Administratorul SGR are obligația afișării lunare pe pagina proprie de internet a cantității de ambalaje SGR puse pe piață, raportate administratorului SGR**,** și, respectiv, recuperate, în număr de unități și în kg, pentru fiecare tip de material: plastic, metal, sticlă, până la data de 15 a lunii următoare celei de referință.”

**7. La articolul 23 alineatul (9), literele t) pct.1 și z) pct.1 și 2, se modifică și vor avea următorul cuprins:**

„t) să stabilească, să opereze și să actualizeze un sistem informatic care să centralizeze date referitoare la:

1. evidența tuturor ambalajelor SGR introduse pe piața națională și raportate administratorului SGR;

.....................................................................................................................................................................

z) să publice pe pagina sa de internet, cu respectarea obligației de confidențialitate față de operatorii economici din cadrul sistemului:

1. cantitatea de ambalaje SGR puse pe piață, raportate administratorului SGR, și, respectiv, returnate, în kg și număr de bucăți, pentru fiecare tip de material: plastic, metal, sticlă, până la data de 25 a lunii următoare;

2. cantitatea de ambalaje SGR returnate preluată de pe teritoriul administrativ al fiecărei unități administrativ-teritoriale, defalcată pe număr de bucăți, greutate și tip de material, cel puțin trimestrial;”

**8. La articolul 23 alineatul (9), după litera z) se introduc două noi litere, lit. aa) și bb), cu următorul cuprins:**

„aa) să desfășoare investiții pentru creșterea eficienței sistemului de garanție-returnare, inclusiv în ceea ce privește capacitățile de procesare și reciclare, conform Programului prioritar de investiții prevăzut la art. 9 alin. (1) lit.z) pct.5 din Ordonanța de urgență a Guvernului nr. 196/2005 privind Fondul pentru mediu, aprobată cu modificări și completări prin Legea nr. 105/2006, cu modificările și completările ulterioare.

bb) să se asigure că vânzarea de material trimis către reciclare este realizată cu prioritate pe piața națională cu respectarea prevederilor art. 25 din Ordonanța de urgență a Guvernului nr. 92/2021 privind regimul deșeurilor, cu modificările și completările ulterioare. ”

**PRIM - MINISTRU**

**ION-MARCEL CIOLACU**